Ace bly aan in pos | Maroela Media
Die beleërde sekretaris-generaal van die ANC, Ace Magashule, bly in hierdie stadium aan in dié posisie.
Die ANC se topleiers het Dinsdagaand vergader om die lasbrief wat vir Magashule uitgereik is te bespreek en het daar tot 'n vergelyk gekom, het twee van die party se hoofamptenare, Paul Mashatile (tesourier-generaal) en Jessie Duarte (adjunk-sekretaris-generaal), Woensdag gesê.
Magashule verskyn intussen Vrydag in die streekhof in Bloemfontein op die aanklagte van korrupsie teen hom.
Hy het gevra dat geen optogte op dié dag by die hof gehou word nie, asook dat geen T-hemde met sy naam daarop gedruk word nie.
Die ANC het in 'n baie kort verklaring alle korrupsie veroordeel en sy volle samewerking met die regsproses beloof.
Individuele ANC-leiers word wel by die hofverrigtinge verwag, met die voormalige hoofsweep Tony Yengeni na verwagting heel voor.
Die rede waarom Magashule nie terugstaan as sekretaris-generaal terwyl die hofsaak teen hom afgehandel word nie, is omdat die besluit dat ANC-lede wat by korrupsie betrek word, moet terugstaan tans opnuut voor die nasionale uitvoerende komitee (NUK) van die ANC dien.
Magashule word ondersoek vir sy beweerde rol in die toekenning van 'n R255 miljoen-kontrak om 'n oudit van asbesdakke in die Vrystaat te doen. Die tender is tydens Magashule se termyn as Vrystaatse premier toegeken.
Nou hoe werk dit. As ek aangekla word van iets moet ek dadelik my pos ontrym. Wat van hulle. Hoekom mag hulle aanbly
Is daar nou nog 'n stel reëls, die keer vir ANC hoog geplaasdes? As enige staatsamptenaar van so iets beskulding word, word hulle summier geskors.
As skelm familie is van skelm dan sal die skelm familie die res van die skelm familie beskerm.Bloed is immers dikker as water en daar is "honor amongst thieves".
Dis hoekom SA nou gereken word as 'n derde wêreld land. Eerste wêreld reëls geld nie. Piesangrepubliek.